Na početku današnje sjednice Vlade premijer Zoran Milanović rekao je da je Vlada pronašla način da se mjere stručnog osposobljavanja ne prekinu.

– Nakon tjedan dana nepotrebne buke i krivog informiranja javnosti oko garancija za mlade i oko programa zapošljavanja za 1600 kuna, mogu reći da smo našli načina i likvidna europska sredstva kroz nacionalni fond da se praktički uopće ne prekida zapošljavanje to jest angažiranje 5000 novih zahtjeva za ovu vrstu zapošljavanja. Nećemo čekati Garanciju za mlade, imamo sredstva. Do ljeta će svih 5000 novih zahtjeva koji su u proceduri biti riješeno – rekao je premijer.

- Našli smo načina da financiramo program privremenog zapošljavanja iz europskih fondova, a ne direktno na teret hrvatskih poreznih obveznika. Sva buka je bila nepoštena, radi se mjeri koju smo osmislili, koju smo provodili i provodimo je i dalje, protiv koje su tada bili sadašnji kritičari, dakle, neće se izgubiti praktički ništa. To je posao koji se radi, to je novac koji postoji u Europi, koji se može iskoristiti, umjesto svog novca, mada je sve to skupa zajedno naš novac, ne treba zaboraviti, plaćamo i članarinu, to nije besplatno – kaže premijer te dodaje kako će se zahvaljujući tim sredstvima najkasnije do ljeta u programu naći novih pet do šest tisuća mladih, novih korisnika.

Na pitanje nisu li mogli razmišljati o ovom izvoru financiranja prije nego što su prošli tjedan objavili da nemaju sredstava za ovu mjeru, odgovorio je da je to zato jer je to "kompliciran sustav".

- Zato što neke države uspjevaju, a neke ne uspjevaju, zato što su ljudi našli način, jer neke države izvlače 20 posto, a neke 80 posto, i zato što smo već sada puno bliže ovima drugima, eto zato. Nema definitivnih odgovora, stalno tražite rješenje, ali imamo proceduru prekomjernog deficita, moramo određene redukcije napraviti i ako se s jedne strane nečega odričemo, uzimamo s druge strane. I u tome možemo biti više ili manje uspješni, ali smo uporni, a drugi neka kritiziraju i budu protiv svega, ne možeš biti protiv svega – odgovara Milanović.

Grčić: Našli model kojim ćemo premostiti probleme financiranja

Ministri Branko Grčić i Mirando Mrsić nakon sjednice Vlade objasnili su kako će nastaviti s privremeno zamrznutom mjerom za zapošljavanje mladih ("Mrsićevih 1.600 kuna") iako ta sredstva nisu planirana nedavno usvojenim rebalansom proračuna.

- Mi smo najavili svojevrsni time-out, a ne ukidanje mjera, a sad smo taj time-out sveli na minimum jer smo našli model kojim ćemo premostiti probleme financiranja tih mjera. Oslonac cijele priče je likvidnost koji imamo u sustavu nacionalnog fonda kao ključne institucije za upravljanje svim sredstvima iz EU fondova, pošto imamo dovoljno sredstava u fondu mi ćemo ih odmah iskoristiti za zapošljavanje svih koji su u ovom trenutku prijavljeni na natječaje za tzv. mjeru 1.600 kuna. Od 4.700 ljudi koji čekaju da potpišu ugovor i uđu u tu mjeru mi smo već ove godine zaposlili oko 950 ljudi, a preostalih 3.723 koji još čekaju zaposlit ćemo vrlo brzo. Štoviše, zainteresirani će se i dalje moći prijavljivati za taj program 1.600 kuna - rekao je ministar regionalnog razvoja i fondova EU Branko Grčić i dodao da ovaj program zapošljavanja 3.723 ljudi košta oko 100 milijuna kuna u ovoj godini.

"Nijedna mjera aktivnog zapošljavanja neće biti obustavljena"

Na pitanje novinara kako to da su se ovog rješenja sjetili tek sada Grčić je rekao da su morali uzeti mali time-out zbog dinamike povlačenja novca iz EU fondova i refundacije novca iz Bruxellesa za sredstva koja su već ranije utrošena, a plaćena novcem iz državnog proračuna, a na pitanje za što je taj novac (tih spomenutih 100 milijuna kuna koliko će ove godine koštati zapošljavanje 3.723 mladih) prvotno bio namijenjen Grčić je rekao da se taj nacionalni fond kontinuirano puni i prazni jer on pokriva sve moguće programe koje se financiraju iz EU fondova i da nijedan drugi program zbog ove odluke neće doći u pitanje. - Svi ti europski programi se predfinanciraju iz državnog proračuna nakon čega se svi ti računi certificiraju i šalju u Bruxelles, a zatim se kroz nekih dva, tri ili pet mjeseci refundiraju Hrvatskoj - rekao je Grčić.

Ministar rada Mirando Mrsić rekao je da je problem riješen zajedničkim naporima jednog i drugog ministarstva i da nijedna mjera aktivnog zapošljavanja neće biti obustavljena. - To znači da će se na isti način nastaviti program zapošljavanja invalida, sezonaca, nezaposlenih, žena koje su u posebnom nepovoljnom položaju na tržištu rada - rekao je ministar Mrsić. Ministar Branko Grčić je novinarima još rekao da će avans od 150 milijuna eura Hrvatske biti uplaćen do kraja ovog tjedna ili najkasnije idući tjedan, kao i refundacija svih sredstava utrošenih za predfinanciranje europskih programa.

Odluku Vlade komentirao je i HNS-ov Goran Beus Richembergh koji je prošli tjedan kritizirao odluku da se odustane od ove mjere te zatražio od Vlade da preraspodjelama u državnom proračunu pronađe novac za nastavak programa zapošljavanja, sada je zadovoljan da su se ta sredstva ipak našla i da program ide dalje.

- Najvažnije je da neće biti nikakvih važnijih zastoja i to je lijepa vijest za sve mlade ljude koji su se htjeli uključiti u ovaj program i nadam se da će to biti što prije. To je najvažnije – tvrdi Beus Richembergh te dodaje kako misli da ovo nije rezultat pritiska njegove stranke kao koalicijskog partnera na SDP nego je to rezultat "konstruktivnog doprinosa".

- To je konstruktivan prijedlog koalicijskog partnera svim ostalim koalcijskim partnerima. Kad god možemo nešto sinergijski učiniti, uvijek je rezultat bolji nego pojedinačno – objašnjava HNS-ovac.

Jandroković: To je odgovor na inicijativu HDZ-a

Gordan Jandroković iz HDZ-a, stranke koja je žestoko ustala protiv donošenja ove mjere, ali kasnije i prosvjedovala protiv njenog ukidanja, podsjetio je da je HDZ jučer nakon sjednice Predsjedništva stranke najavio inicijativu da će idući tjedan u Sabor u hitnu proceduru uputiti zakon koji bi omogućilo da jedinice lokalne samouprave koje to mogu provode ovu mjeru od 1600 kuna, te da im se ta sredstva vrate uz euro fondova kad ona budu dostupna.

- Dakle, očito je da je ovo brzi odgovor predsjednika Vlade na tu HDZ-ovu inicijativu. Malo je neobično da prije nekoliko dana sredstava nije bilo, a sada ih ima. Naravno da je to dobro za mlade ljude i bolje ikakva mjera nego nikakva. No, opet se radi o konfuziji, o širenju nervoze o jednoj tako važnoj temi kao što je zapošljavanje mladih. Još jednom Kukuriku koalicija pokazuje da nema jasnog plana i strategije već ad hoc rješava pojedina pitanja i ovako važna, a posebno ih brzo riješava kad dođe poticaj iz oporbene stranke – smatra Jandroković.

Ustupili automobile MUP-u

Na današnjoj sjednici Vlada je, između ostalog, raspravljala o prijedlogu Zakona o državnoj informacijskoj infrastrukturi te prijedlogu Odluke o ustupanju na korištenje službenih automobila.

Vlada je danas potvrdila odlukom da će 11 ministarstava plaćati sve troškove lizinga ugovorenih za skupocjene Audije, a ostale troškove novi korisnici vozila, odnosno MUP. A kako su ministri naručili “paket” koji uključuje i troškove servisiranja, ispada da će policija plaćati samo gorivo koje će točiti u svoje nove “jurilice” i eventualno zamjenu guma.

Korisnici koji su dobili te aute, nisu ih tražili. Auti koji su trebali ići u ministarstva, ići će policiji, a u zamjenu će ministarstva dobiti aute srednje klase – rekao je ministar unutarnjih poslova Ranko Ostojić.

Vlada je predložila uspostavu središnjeg državnog portala kao jedinstvenog virtualnog upravnog mjesta kako bi se svima koji imaju propisano pravo omogućila dostupnost podataka koje prikupljaju institucije u javnom sektoru.

Donesena je i odluka kako se u sklopu provedbe racionalizacije i spajanja agencija, Agencija za regulaciju tržišta željezničkih usluga pripaja HAKOM-u.

>> Audije će voziti policija, a plaćati rastrošni ministri koji su ih naručili